Dr. sc. Mujo Begić, spoljnji saradnik Instituta za istraživanje zločina protiv čovječnosti i međunarodnog prava, Univerziteta u Sarajevu

Recenzija

Rukopis Genocid u Prijedoru" autora mr. Jasmina Medića predstavlja značajnu i naučno utemeljenu studiju o genocidu na području općine Prijedor koji su počinile srpske vojne i policijske snage. Ovaj rukopis na sveobuhvatan način kroz optužnice i sudske presude argumentirano oslikava dešavanja u Prijedoru 1992. godine. Mr. Jasmin Medić agresiju na R Bosnu i Hercegovinu i Prijedor prikazuje jednim novim pristupom u vrijeme kada imamo velik broj različitih, suprostavljenih a često i falsificiranih činjenica o uzrocima i posljedicama agresije na R Bosnu i Hercegovinu. Danas kada imamo velik broj "istina" o karakteru rata u Bosni i Hercegovini, kada se poriče i negira genocid ova knjiga na argumentiran i na sudskim presudama utvrđenim činjenicama govori o dešavanjima na prostoru R Bosne i Hercegovine i Prijedora 1992. godine. Knjiga dolazi u vrijeme kada je na prostorima Bosne i Hercegovine, otvoreno i javno, u političkim i znanstvenim krugovima prisutno negiranje genocida i ratnih zločina uprkos pravomoćnim sudskim presudama i brojnim utvrđenim činjenicama. Posebno je ova pojava izražena u Prijedoru gdje lokalne vlasti na sve načine žele negirati, omalovažiti, zabraniti i prekinuti kulturu sjećanja na žrtve.

Ova knjiga je nastala kao rezultat istraživanja i korištenja brojne dokumentacije, pisanih iskaza žrtava i presuda izrečenih pred MKSJ i domaćim pravosudnim institucija i ona je proširena i dopunjena magistarska radnja autora. Knjiga je strukturirana tako da se sastoji od uvodnih napomena, sedam poglavlja, zaključka i popisa literature. Svojim sadržajem, historijskim okvirom i specifičnostima koji su sastavni dio ove knjige autor analizira i definira velik broj događaja u pomenutom periodu. Ono što je veoma važno i što izaziva respekt prema autoru jeste način na koji je izbjegao subjektivnost, iako je i sam žrtva genocida, iako su njegova porodica i njegov otac žrtve velikosrpske agresije mr. Jasmin Medić je uspio da na objektivan i nepristrasan način u metodološkom smislu postići ono što se traži od istraživača. Knjiga mr. Jasmina Medića poslužiće kao jedan ozbiljan izvor zbog načina na koji su analizirani historijski događaji i zbog toga što se prvi put na jednom mjestu mogu naći optužnice i presude izrečene pred MKSJ i drugim pravosudnim institucijama u Bosni i Hercegovini. Na jednom mjestu autor nam nudi veoma velik broj provjerenih činjenica koje su metodološki sistematizirane. Na ovaj način autor doprinosi budućim istraživačima da na jednom mjestu pronađu veoma bitne i relevantne podatke.

U uvodu autor ukazuje na činjenicu da su civili bili meta napada bez ograničenja i da su bili izloženi ubijanjima, silovanjima, pljački, ponižavajućim i degradirajućim postupcima odnosno različitim oblicima psihofizičkih tortura jednom rječju autor konstatira da je na području općine Prijedor počinjen genocid nad Bošnjacima. Istovremeno nam naglašava na koji je način određen karakter zločina genocida i drugih zločina protiv čovječnosti i međunarodnog prava. Iako nije pravnik po svom obrazovanju, autor uspješno koristi, analizira, prezentira i tumači zločine protiv čovječnosti i međunarodnog prava.

U prvom dijelu knjige autor nam kroz analizu političke situacije u R Bosni i Hercegovini i općini Prijedor daje osnove za ukupno razumijevanje i shvatanje karaktera agresije na R Bosnu i Hercegovinu jasno naglašavajući srpske velikodržavne planove i projekta koji su puno prije osmišljeni, oblikovani i prilagođeni za agresiju. Autor nam jasno želi ukazati da je agresija na R Bosnu i Hercegovinu produkt promišljanja i djelovanja velikodržavnih političkih, intelektualnih i vjerskih elita u kontinuitetu. Nosioci ekspanzionističke politike bili su srpski političari, jedan značajan broj srpskih intelektualaca ali i predstavnici srpske pravoslavne crkve. Postavljajući temeljne velikodržavne projekte u konstantu vojno-političkog djelovanja prema R Bosni i Hercegovini autor ovdje iskazuje svoje sposobnosti sintetiziranja i promišljanja koja nam jasno daju do znanja ko su bili mete tih agresivnih i destruktivnih politika sa istoka i zapada prema R Bosni i Hercegovini. Iznoseći činjenice o velikosrpskim projektima mr. Jasmin Medić hrabro i bez zadrške imenuje glavne aktere i kreatore te politike. Posebno naglašava političko organiziranje srpskog stanovništva koje je kroz projekte formiranja nelegalnih tzv. srpskih opština i drugih regionalnih oblika vlasti direktno kršilo Ustav R Bosne i Hercegovine. Možemo sa sigurnošću reći da je glavni zadatak stvaranja pararegionalnih i paradržavne tvorevine srpskog naroda u R Bosni i Hercegovini oblikovanje zacrtanog etničkog prostora koji treba pripojiti velikoj Srbiji Ciljevi koje je rukovodstvo tzv. Republike srpskog naroda u Bosni i Hercegovini definiralo jasno ukazuju na namjere prema Bošnjacima. I stoga mr. Jasmin Medić s pravom konstatira, da je provođenjem ovih ciljeva trebalo potpuno ili djelimično nestati Bošnjaka sa prostora općine Prijedor.

U dijelu pod nazivom ***Agresija na području općine Prijedor***, autor posebno prikazuje transformaciju JNA iz narodne armije u armiju jednog naroda, precizno opisuje proces srbizacije JNA. U kontekstu stavljanja na jednu stranu JNA je izvršila strategijski razmještaj jedinica u BiH i praktično okupirala ovaj prostor. R Bosna i Hercegovina je postala najveći garnizon sa preko 100.000 vojnika. U pripremi agresije na R Bosnu i Hercegovinu, JNA je planirala, organizirala, naoružala i obučavala jedinice srpske vojske i policije. JNA je ostavila srpskim snagama svo naoružanje i opremu kao i oficirski kadar, naoružanje, MTS, oprema, vojnički i oficirski kadar koji su ostavljeni na korištenje tzv. V RS obezbijedilo je u početnom periodu agresije strategijsku, operativnu i taktičku prevlast na čitavom prostoru R Bosne i Hercegovine. Postavljajući pravilno uzročno-posljedičnu između događaja koji su bili glavni uzrok agresije na R Bosnu i Hercegovinu autor prepoznaje dubinu suštinskih uzroka i veza i u odnosu na općinu Prijedor. Opisujući agresiju na općinu Prijedor mr. Jasmin Medić konstatira da su napadi srpskih vojnih i policijskih snaga rezultirali genocidom, protjerivanjem, uništavanjem i potpunom destrukcijom svih materijalnih, vjerskih i kulturno-historijskih objekata.

Treći dio knjige opisuje logore i druga mjesta zatočenja. Uz pojmovno definiranje i historijski kontekst nastanka logora autor posebno opisuje patnje u prijedorskim logorima smrti koje su formirale srpske vojne i policijske snage. Detaljno obrađujući nezakonita zatočenja u logorima Omarska, Keraterm i Trnpolje autor kroz sudski utvrđene činjenice opisuje užase u logorima smrti. Mr. Jasmin Medić kroz obradu koncentracionih logora šalje jasnu poruku da se nikom i nigdje više ne ponove užasi kroz koje su prošli zatočenici opisanih logora. Naglašavajući da su silovanja žena u logorima Omarska, Trnopolje i drugim mjestima zatočenja zločinci koristili kao dio strategije nasilnog protjerivanje i etničkog čišćenje, jer su time htjeli pokazati šta će se desiti onima koji ne napuste svoja ognjišta. Psihofizičke torture kojima su bili izloženi zatočenici u logorima trajno su ostavili posljedice na život i zdravlje ovih ljudi. Autor kroz lična iskustva i iskustva svojih najbližih iznosi autentična svjedočenja što ovoj knjizi daje posebnu vrijednost. Zapravo ovim se želi skrenuti pažnja na potrebu procesuiranja odgovornih za zločine u prijedorskim logorima smrti jer se žrtve ovih strašnih tortura susreću sa zločincima koji šetaju nekažnjeni.

U četvrtom dijelu ***Masovni zločini i masovne grobnice*** autor obrađuje mjesta masovnog ubijanja civila na području općine Prijedor naglašavajući da su do sada na preko 400 mjesta pronađeni posmrtni ostaci ubijenih. Kroz obradu ovog dijela, autor nam na upečatljiv način pokazuje strahote kojima su bili izloženi Bošnjaci i Hrvati općine Prijedor. Posebno kroz opisivanje i dokumentiranje pojedinih masovnih grobnica mr. Jasmin Medić ukazuje da su srpske vojne i policijske snage čineći masovne zločine imale za cilj da oni koji nisu ubijeni nasilno i u strahu napuste prostore općine Prijedor. Iako nije obradio sve masovne grobnice gdje su do sada pronađeni posmrtni ostaci ubijenih Bošnjaka općine Prijedor ova knjiga ima sigurno svoju veliku vrijednost.

Peti šesti dio je centralni dio knjige koji govori o optužnicama i presudama podignutim ili izrečnim pred MKSJ i domaćim pravosudnim institucijama. Mr. Jasmin Medić na jednom mjestu nam kroz optužnice i presude podastire ključne dokaze o genocidu u Prijedoru. Analizom optužnica i presuda MKSJ jasno se može pratiti geneza politike i prakse vršenja najstrašnijeg zločina odnosno *zločina nad zločinima*. MKSJ nastao je kao reakcija međunarodne zajednice na masovne zločine počinjene u prvom redu nad Bošnjacima i Hrvatima u Bosni i Hercegovini. Slike i vijesti o strašnim zločinima, hiljadama ubijenih, mučenih i seksualno zlostavljanih u zatočeničkim logorima i stotinama hiljada prognanih iz svojih domova, užasnule su međunarodnu javnost i podstakle Savjet sigurnosti UN-a da formira tijelo koje će procesuirati počinioce tih zločina. Prijedorski logori smrti i masovna ubijanja sigurno su bili povod za njegovo formiranje. Kroz sudski utvrđene činjenice u presudama pred MKSJ i domaćim pravosudnim institucijama autor pravilno iznosi stavove i zaključuje da je na području općine Prijedor počinjeni zločini protiv čovječnosti i međunarodnog prava.

Sedmi dio knjige koji govori o kulturi sjećanja na nevine žrtve na upečatljiv način govori o postratnoj ulozi lokalnih vlasti općine Prijedor o pokušajima da kultura sjećanja nestane. I stoga s razlogom se pitamo, zašto je bitna ova knjiga? Bitna je jer se pojavila u vrijeme kada se p**olitičke elita na prostorima RS i Prijedora još uvijek nisu spremne suočiti sa prošlošću, uvažavati sudske i druge utvrđene činjenice i odati dužni pijetet nevinim žrtvama. Umjesto ovoga dominantno je zataškivanje, negiranje genocida i ponižavanje žrtva. U društvu u kojem nema ni krivične ni socijalne pravde** negiranjem genocida stvaraju se uslovi za nove zločine, a kultura laži i ubijanja ponovo će imati dominirajuću ulogu. Zapravo, ovakav stav političkih elite RS i Prijedora ne treba da čudi, jer je tim politikama zapravo u interesu da se istina ne iznosi. Zašto su dominantni ovakvi stavovi političkih elita. Odgovor je posve jednostavan i logičan, te politike, direktno ili indirektno, još uvijek podržavaju idologije koje su omogućile da se genocid u Prijedoru i BiH izvrši.Podržavanje ideologija koje su dovele do genocida, po definiciji je ujedno i jedan od kriterija samog genocida. Ova knjiga je i odgovor onima koji poriču genocid. Poricanje genocida je zadnja faza genocida, poricanje genocida je strategija da se najstrašniji zločini prikriju. Na kraju ovog rukopisa autor iznosi sadržaj skraćenica i literaturu.

Imajući u vidu sve napred navedeno, a posebno značaj ove knjige, preporučujem da se ista publicira.

Bihać; 18.06.2013. godine Recezent

dr.sc. Mujo Begić